b"\n_START_ARTICLE_\nDorothy Crowfoot Hodgkin\n_START_SECTION_\nBiografia\n_START_PARAGRAPH_\nVa n\xc3\xa9ixer el 1910 a la ciutat del Caire on el seu pare, John Crowfoot, treballava com a funcionari al departament d'educaci\xc3\xb3 de l'imperi Brit\xc3\xa0nic del que en aquell moment en formava part i que avui dia \xc3\xa9s la capital d'Egipte. La seva mare, Grace Marie Hood, anomenada Molly, volia estudiar medicina per\xc3\xb2 l'oposici\xc3\xb3 dels seus pares va fer que finalment esdevingu\xc3\xa9s llevadora. Va tenir tres germanes, Joan nascuda el 1912 i Betty el 1914. Als sis anys la fam\xc3\xadlia es va traslladar a Khartum, al Sudan per\xc3\xb2, al esclatar la Primera Guerra Mundial, va retornar amb les seves germanes a casa dels seus avis a Worthing, Anglaterra mentre els seus pares romanien al Sudan. Quan va acabar la Gran Guerra, Molly, la mare de Dorothy, va tornar al Regne Unit amb Diana, la seva cuarta filla, per fer-se c\xc3\xa0rrec de l'educaci\xc3\xb3 de les seves filles, cosa que faria personalment. Primer es van traslladar a la casa on s'havia criat Molly a Nettleham, Linconshire. Quan Dorothy compta amb 10 anys la fam\xc3\xadlia es torna a traslladar, aquest cop a Beccles, al comtat de Suffolk, d'on \xc3\xa9s originari l'avi patern. All\xc3\xa0, el 1921, Dorothy entra a la Lehman School per\xc3\xb2 l'ensenyament de ci\xc3\xa8ncies a les noies \xc3\xa9s molt limitada. Al acabar l'educaci\xc3\xb3 secund\xc3\xa0ria Dorothy va decidir estudiar qu\xc3\xadmica i ho va fer al Somerville College de la Universitat d'Oxford on es va graduar el 1932 amb les m\xc3\xa0ximes qualificacions. Aquell mateix any va anar a la Universitat de Cambridge on va comen\xc3\xa7ar a treballar amb John Desmond Bernal i amb qui va aprendre a fer servir els difract\xc3\xb2metres i l'estudi dels difractogrames. El 1936 va acabar la seva tesi doctoral, especialitzant-se en cristal\xc2\xb7lografia, disciplina de la qual fou professora a Oxford fins a la seva jubilaci\xc3\xb3 l'any 1977. _NEWLINE_Durant aquells anys Dorothy va con\xc3\xa8ixer l'historiador Thomas Hodgkin amb qui es va casar el 1937 i va tenir el seu primer fill Luke Howard Hodgkin, el 20 de desembre de 1938. Despr\xc3\xa9s del part va tenir el seu primer brot d'artritis reumatoide malaltia que l'acompanyaria fins a la seva mort. La seva segona filla, Prudence Elizabeth, va n\xc3\xa9ixer el mes de setembre de 1941 i Toby, el maig de 1946._NEWLINE_L'any 1965 li fou atorgat el t\xc3\xadtol de l'Orde del M\xc3\xa8rit concedida per la reina Elisabet II del Regne Unit que des de la seva creaci\xc3\xb3 el 1901 nom\xc3\xa9s havia estat concedida a una altra dona: Florence Nightingale. El 1970 va ser nomenada rectora de la Universitat de Bristol. _NEWLINE_Va morir el 1994 d'un atac de cor a la seva resid\xc3\xa8ncia de Shipston-on-Stour, Anglaterra.\n_START_SECTION_\nRecerca cient\xc3\xadfica\n_START_PARAGRAPH_\nHodgkin va ser pionera en la t\xc3\xa8cnica de determinaci\xc3\xb3 d'estructures de subst\xc3\xa0ncies d'inter\xc3\xa8s bioqu\xc3\xadmic mitjan\xc3\xa7ant difracci\xc3\xb3 de raigs X. Va convertir la insulina en el seu projecte d'investigaci\xc3\xb3 prim\xc3\xa0ria, iniciant la seva recerca l'any 1934 quan Robert Robinson li va oferir una mostra petita d'insulina cristal\xc2\xb7lina. La difracci\xc3\xb3 de raigs X a la d\xc3\xa8cada del 1930 encara no estava prou desenvolupada, per la qual cosa es va decidir a millorar la t\xc3\xa8cnica cristal\xc2\xb7logr\xc3\xa0fica, aconseguint determinar l'estructura tridimensional de les biomol\xc3\xa8cules del colesterol l'any 1937, la penicil\xc2\xb7lina el 1945, la vitamina B12 el 1954, la insulina el 1969, aix\xc3\xad com la de la lactoglobulina, ferritina i el virus del mosaic del tabac. Posteriorment Hodgkin i els seus col\xc2\xb7laboradors es van encaminar al calciferol o vitamina D2, aix\xc3\xad com l'antibi\xc3\xb2tic gramicidina._NEWLINE_Al final de la Segona Guerra Mundial, Dorothy marxa a fer una gira pels Estats Units per tal de comparar l'organitzaci\xc3\xb3 i equipament dels laboratoris nord-americans amb els del seu laboratori a Oxford. En aquest viatge visita dotze ciutats i participa en una trobada de la Societat Americana de Rajos X i Difracci\xc3\xb3 dels Electrons. Durant un temps treballa amb Linus Pauling i els seus companys a Pasadena, Calif\xc3\xb2rnia i participa a diverses confer\xc3\xa8ncies a Iowa, Missouri i Michigan._NEWLINE_El 29 d'octubre de 1964 fou guardonada amb el Premi Nobel de Qu\xc3\xadmica \xc2\xabper la determinaci\xc3\xb3 de l'estructura de moltes subst\xc3\xa0ncies biol\xc3\xb2giques mitjan\xc3\xa7ant els raigs X\xc2\xbb, convertint-se en la tercera dona en aconseguir aquest guard\xc3\xb3 despr\xc3\xa9s de Marie Curie i Ir\xc3\xa8ne Joliot-Curie.\n_START_SECTION_\nActivisme social\n_START_PARAGRAPH_\nInteressada en l'intercanvi intel\xc2\xb7lectual entre cient\xc3\xadfics i preocupada pels problemes que la ci\xc3\xa8ncia ocasionava a la poblaci\xc3\xb3, entre 1976 i 1988 fou presidenta de les Confer\xc3\xa8ncies Pugwash de Ci\xc3\xa8ncia i Afers Mundials. Aix\xc3\xad mateix fou guardonada amb el Premi Lenin de la Pau concedit pel Govern Sovi\xc3\xa8tic l'any 1985-86."